VITASOY ธุรกิจนมถั่วเหลือง 32 เด้ง
หากพูดถึงนมถั่วเหลือง.. คนไทยหลายคนคงนึกถึง ไวตามิ้ลค์ และ แลคตาซอย  แต่รู้หรือไม่ว่า หนึ่งในแบรนด์นมถั่วเหลืองชื่อดังของโลก มีชื่อของแบรนด์ไทย 2 แบรนด์ผสมกัน..  แบรนด์นี้ชื่อว่า ไวตาซอย เป็นแบรนด์นมถั่วเหลืองจากฮ่องกง..  บริษัท Vitasoy International Holdings Limited เจ้าของแบรนด์ไวตาซอย มูลค่าสูงถึง 195,000 ล้านบาท มากกว่ามูลค่าของบริษัทโอสถสภาและคาราบาวกรุ๊ปรวมกัน  แล้วบริษัทแห่งนี้น่าสนใจขนาดไหน ลงทุนแมนจะเล่าให้ฟัง
18 มิ.ย. 2562

VITASOY ธุรกิจนมถั่วเหลือง 32 เด้ง / โดย ลงทุนแมน
หากพูดถึงนมถั่วเหลือง..
คนไทยหลายคนคงนึกถึง ไวตามิ้ลค์ และ แลคตาซอย
แต่รู้หรือไม่ว่า หนึ่งในแบรนด์นมถั่วเหลืองชื่อดังของโลก
มีชื่อของแบรนด์ไทย 2 แบรนด์ผสมกัน..
แบรนด์นี้ชื่อว่า ไวตาซอย เป็นแบรนด์นมถั่วเหลืองจากฮ่องกง..
บริษัท Vitasoy International Holdings Limited เจ้าของแบรนด์ไวตาซอย มูลค่าสูงถึง 195,000 ล้านบาท มากกว่ามูลค่าของบริษัทโอสถสภาและคาราบาวกรุ๊ปรวมกัน
แล้วบริษัทแห่งนี้น่าสนใจขนาดไหน
ลงทุนแมนจะเล่าให้ฟัง
รู้หรือไม่ว่า.. หากเราเป็นลูกค้ากาแฟ Starbucks
เราอาจมีโอกาสได้ลองสินค้าของไวตาซอย ไปแล้วโดยไม่รู้ตัว
เพราะไวตาซอย เป็นหนึ่งใน Supplier ที่ส่งวัตถุดิบนมถั่วเหลืองให้กาแฟ Starbucks นั่นเอง
บริษัทแห่งนี้ก่อตั้งโดยดอกเตอร์ Lo Kwee-Seong เมื่อ 79 ปีก่อน..
ดอกเตอร์ Lo Kwee-Seong เริ่มต้นจากการไปเคาะประตูขายนมถั่วเหลืองตามบ้าน คล้ายๆ กับโมเดลธุรกิจ ของยาคูลท์ ต่อมาไวตาซอยจึงพัฒนามาเป็นการส่งสินค้าทางจักรยาน
เหตุผลที่ต้องเป็นถั่วเหลือง ก็เพราะว่า..
คนจีนส่วนใหญ่แพ้แลคโตสซึ่งเป็นส่วนประกอบในนมวัว
พอเรื่องเป็นแบบนี้ นมถั่วเหลืองจึงกลายเป็นหนึ่งในแหล่งโปรตีนทางเลือกที่นิยมในประเทศจีน
นอกจากในประเทศจีน แนวโน้มการบริโภคนมถั่วเหลืองยังเพิ่มขึ้นทั่วทุกมุมโลก
ปริมาณการขายนมถั่วเหลืองทั่วโลก
ปี 2015 จำนวน 13,480 ล้านลิตร 
ปี 2018 จำนวน 16,290 ล้านลิตร
ในขณะที่ประเทศไทย บริษัท กรีนสปอต เจ้าของไวตามิ้ลค์ 
และบริษัท แลคตาซอย ก็เติบโตขึ้น เช่นกัน
บริษัท กรีนสปอต จำกัด (ไวตามิ้ลค์)
ปี 2012 รายได้ 6,558 ล้านบาท กำไร 335 ล้านบาท
ปี 2017 รายได้ 7,374 ล้านบาท กำไร 631 ล้านบาท
บริษัท แลคตาซอย จำกัด
ปี 2012 รายได้ 8,228 ล้านบาท กำไร 1,235 ล้านบาท 
ปี 2017 รายได้ 9,800 ล้านบาท กำไร 1,500 ล้านบาท
เราจึงอาจสรุปได้ว่า นมถั่วเหลืองกำลังเป็นที่ต้องการของตลาดมากขึ้น..
และเมื่อตลาดที่ไวตาซอยทำธุรกิจ คือประเทศจีน
ก็คงเดาได้ไม่ยากว่า ถ้าติดตลาดแล้ว จะเติบโตขนาดไหน
การเติบโตของบริษัท Vitasoy International Holdings Limited
ปี 2014 รายได้ 18,000 ล้านบาท กำไร 1,230 ล้านบาท
ปี 2016 รายได้ 22,000 ล้านบาท กำไร 2,120 ล้านบาท
ปี 2018 รายได้ 25,900 ล้านบาท กำไร 2,340 ล้านบาท
 
โดยเป็นสัดส่วนจาก
ประเทศจีน 67%
ฮ่องกง มาเก๊า และส่งออก 26% 
ออสเตรเลียและนิวซีแลนด์ 6%
สิงคโปร์ 1%
โดยนอกจากสินค้าประเภทนมถั่วเหลือง ไวตาซอยยังขยายกลุ่มธุรกิจไปยังเครื่องดื่มประเภทชา, เต้าหู้ และเครื่องดื่มเพื่อสุขภาพ
โดยเฉพาะชามะนาวแบรนด์ Vita ที่กำลังเป็นที่นิยมใน Alibaba และ 
 ในประเทศจีน
ทั้งหมดนี้สะท้อนออกมาเป็นผลประกอบการครึ่งปีแรกของปี 2019
รายได้ 17,800 ล้านบาท เพิ่มขึ้น 22%
กำไร 2,070 ล้านบาท เพิ่มขึ้น 30%
ทั้งหมดนี้ส่งผลให้หุ้นของบริษัท ไวตาซอย โตระเบิด จนมีมูลค่าเพิ่มขึ้นถึง 32 เท่า 
นับตั้งแต่จดทะเบียนเข้ามาระดมทุนในตลาดหลักทรัพย์ฮ่องกงในปี 1994
ปัจจุบัน บริษัท Vitasoy International Holdings Limited มีมูลค่าสูงถึง 195,000 ล้านบาท 
มากกว่ามูลค่าของบริษัทโอสถสภา และคาราบาวกรุ๊ปรวมกัน..
ก็น่าสนใจไม่น้อยว่า 
เมื่อเทรนด์รักสุขภาพกำลังมา
คูณด้วยจำนวนประชากรจีน
ผสมกำลังซื้อของคนจีนที่เพิ่มขึ้น
บริษัทจะเติบโตไปได้อีกขนาดไหน..
โจทย์ที่ท้าทายสำหรับ ไวตาซอย ก็คงจะเป็นการเปลี่ยน Demand ที่เกิดขึ้นใหม่ในตอนนี้ ให้กลายไปเป็น Demand ถาวรของลูกค้า
หากทำได้สำเร็จ ไวตาซอย ก็น่าจะเป็นหนึ่งในบริษัทเครื่องดื่มที่น่าจับตาในภูมิภาคนี้..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------